**Fundargerð**

27.01.2014 - Fundur nr. 10

Stýrihópur um heildstæða þjónustu í Breiðholti

Ár 2014, mánudaginn 27. janúar, var haldinn 10. fundur stýrihóps um heildstæða þjónustu í Breiðholti sem er tilraunaverkefni.  Fundurinn var haldinn í frístundamiðstöðinni Miðbergi og hófst kl. 16:00.  Viðstödd voru:  Jón Gnarr borgarstjóri, Sigurður Björn Blöndal aðstoðarmaður borgarstjóra, Svanhildur Konráðsdóttir sviðsstjóri Menningar- og ferðamálasviðs, Ómar Einarsson sviðsstjóri Íþrótta- og tómstundasviðs, Ragnar Þorsteinsson sviðsstjóri Menntasviðs, Ellý Alda Þorsteinsdóttir skrifstofustjóri Velferðarsviðs, Birna Magnúsdóttir áheyrnarfulltrúi hverfisráðs Breiðholts, Óskar Dýrmundur Ólafsson hverfisstjóri og Lára S. Baldursdóttir verkefnastjóri sem ritaði fundargerð.

**1. Fjölskyldumiðstöð**

Kynnt var tillaga um Miðjuna 111 - samfélagstorg og fjölskyldumiðstöð. Lögð voru fram skjöl með tillögu og greinagerð sem lýsa verkefninu ásamt erindisbréfi. Umræður voru um mikilvægi þess að það verði skýrt gagnvart íbúum hvert eigi að sækja þjónustu þannig þeir viti hvort skuli leita til Miðjunnar eða Þjónustumiðstöðvar Breiðholts. Fram kom að leggja verði áherslu á að hlutverk samstarfsaðila séu vel skilgreind þar sem ábyrgð er á ákveðnum þjónustuþáttum.

Stýrihópurinn samþykkti tillöguna. Sviðsstjóri Skóla- og frístundasviðs samþykkti með fyrirvara um að frístundamiðstöðin Miðberg hafi það húsnæði sem nauðsynlegt er fyrir starfsemina þar sem það liggur fyrir að Miðjan mun nýta að hluta húsnæði Miðbergs.

Tillagan verður kynnt í Borgarráði og með bréfi í fagráðum.

**2. Bergin í Breiðholti**

 Verkefnið felur í sér samráð um samfélagsstarf og betri nýtingu á húsnæði og aðstöðu. Framundan eru breytingar á kaffistofu Menningarmiðstöðvarinnar Gerðubergs þar sem opnað verður á milli kaffistofu og bókasafns.

**3. Menntun núna**

Beðið er staðfestingar ríkisins á áframhaldandi fjárveitingu vegna verkefnis um eflingu menntunar í Breiðholti „Menntun núna“. Fram kom að 20 tölvur hafa verið keyptar vegna námskeiðahalds sem m.a. er ráðgert að halda í samstarfi við Mími. Verkefnisstjórar Menntunar núna munu færast úr Mjóddinni í húsnæði Miðbergs.

**4. Fab lab smiðjan**

 Formleg opnun var á Fab lab smiðjunni í Fellagörðum 24. janúar.

**5. Önnur mál:**

* Rætt var um mikilvægi þess að koma á framfæri upplýsingum til Breiðhyltinga um nýja þjónustu og verkefni í hverfinu. Breiðholtsblaðið og netið verði notað til þess.
* Rætt var um síðustu þjónustukönnun Capacent um sveitarfélög þar sem íbúar eru spurðir út í ánægju með þjónustu. Niðurstaða fyrir Breiðholt var mjög jákvæð, margir þjónustuþættir höfðu hækkað milli ára.

Fundi slitið kl. 17.15